Рауль Ҳаџьымба Гьаргь Гәыблиа иира Амш идиныҳәалеит
Аҟәа. Лаҵарамза 15. Аҧсныпресс. Аҧсны Аҳәынҭқарра Ахада Рауль Ҳаџьымба ашәҟәыҩҩы, Д.И.Гәлиа ихьӡ зху Аҳәынҭқарратә премиа алауреат, Аҧсны ашәҟәыҩҩцәа Реидгыла алахәылаҩ, аҵарауаҩ, аорден “Ахьӡ-аҧша” III аҩаӡара акавалер Гьаргь Гәыблиа иира Имш идиныҳәалеит. Абри атәы аанацҳауеит аҳәынҭқарра Ахада иофициалтә саит.
Адныҳәаларатә шәҟәы аҿы иаҳәоит:
“Шәара шәажәеинраалақәа, шәпоемақәа, шәповестқәа, шәҭоурыхтә романқәа ҳажәлар рсахьаркыратә литература аҿиара аҿы лагала дуны иҟалеит. Шәара шәкалам иҵыҵит хыҧхьаӡара рацәала ашәҟәқәа, апублицистикатәи алитератураҭҵааратәи аматериалқәа. Акыр шықәса инеиҧынкыланы Шәара ажурнал "Алашара" редактор хадас шәаман. Ажәашықәсақәа ирылагӡаны Шәара Аҟәатәи арҵаҩратә институт, анаҩс Аҧснытәи Аҳәынҭқарратә Университетны иҟалаз аҿы алекциақәа шәрыҧхьон.
Гәык-ҧсык ала ишәыдысныҳәалоит шәиира Амш. Ишәзеиҕьасшьоит агәабзиареи аизҳазыҕьареи аҧсуа ишықәснҵыра дууи!”